Industrial Workers of the World

Industrial Workers of the World (IWW) on kansainvälinen syndikalistinen ammattiyhdistys. Sen päämaja on vuodesta 2010 lähtien sijainnut Chicagossa. Parhaimmillaan vuonna 1923 siihen kuului 100 000 jäsentä, ja se nautti 300 000 työläisen suosiosta. Sisäisen konfliktin ja Yhdysvaltain hallituksen pakkotoimien seurauksena jäsenmäärä laski jyrkästi vuoden 1924 jälkeen. IWW:n sääntöjen johdanto on säilynyt miltei muuttumattomana järjestön perustamisvuodesta 1905 ja on toiminut herätteenä monien muiden maiden työväenjärjestöille. 
Kansainvälinen toiminta.
Industrial Workers of the Worldilla on kuusi eri osastoa: maatalous ja kalastus, kaivosteollisuus, rakennusala, teollinen tuotanto, liikenne ja tietoliikenne sekä julkiset palvelut. Niiden sisällä toimii useita ammattiosastoja eri ammattiryhmien työntekijöille. Edustettuina ovat tavallisimpien ammattikuntien lisäksi muun muassa viihdealan ja hyväntekeväisyysjärjestöjen työntekijät sekä seksityöläiset. Nykyään IWW:ssä on noin 5 000 jäsentä. Valtaosa jäsenistä on Yhdysvalloissa, mutta osastoja on myös Britanniassa, Australiassa ja Kanadassa. Yksittäisiä jäseniä on muissakin maissa.
Toiminta Suomessa.
Industrial Workers of the World Suomi (IWW FinROC) on IWW:n suomalainen alueellinen järjestäytymiskomitea ja ruohonjuuritason solidaarinen liitto, joka toimii tuotannollisen ja työpaikkakohtaisen solidaarisen unionismin periaatteilla ja pyrkii tukemaan työntekijöitä ja työttömiä suoran toiminnan keinoin. Vuoden 2025 alussa perustettu suomalainen alueellinen järjestäytymiskomitea pyrkii täydentämään olemassa olevia ammattiliittoja tarjoamalla vaihtoehtoisen, kaikille avoimen ja solidaarisuuden perustan organisoitumisen mallin.
IWW Suomi toimii IWW:n kansainvälisen järjestelmän puitteissa alueellisesti itsenäisenä komiteana: jäsenasiat ja paikallinen hallinto hoidetaan FinROC-tyyppisellä alueellisella järjestelyllä, joka koordinoi Suomen jäsenyyteen liittyviä muodollisuuksia ja paikallisia käytäntöjä.
Historia.
Syndikalistis-anarkistinen Industrial Workers of the World perustettiin vuonna 1905. IWW pyrki tuottamaan 1900-luvun alussa sosialistista järjestelmää paitsi sabotaasin ja suoran toiminnan kautta, myös luomalla työläisten hallitsemista tuotantolaitoksista vaihtoehtoisia vastavallan keskuksia. Näiden keskusten olisi tarkoitus ottaa valta kapitalistisen järjestelmän romahtamisen jälkeen.
IWW oli hetken aikaa sidoksissa Yhdysvaltain sosialistipuolueeseen. IWW:n peruskirjan laati katolinen pappi Thomas Hagerty.
IWW ja Pohjois-Amerikan suomalaissiirtolaiset.
Industrial Workers of the World oli 1900-luvun ensimmäisinä vuosikymmeninä myös monien Yhdysvaltojen ja Kanadan suomalaissiirtolaisten järjestö. Sitä kutsuttiin nimellä "iituplajuu". Tunnettuja IWW:n suomalaisia jäseniä olivat muun muassa Niilo Wälläri, Leo Laukki, Hiski Salomaa, Arthur Kylander, Rosa Lemberg, William Risto, Carl Paivio, Gust Aakula, Gust Alonen sekä T-Bone Slim -nimellä tunnettu Matti Valentin Huhta.
IWW:n suomalainen äänenkannattaja, "Industrialisti" (1914–1916 "Sosialisti", 1916–1917 "Teollisuustyöläinen") ilmestyi vuosina 1917–1975 Minnesotan Duluthista käsin. Parhaimmillaan Industrialisti saavutti noin 10 000 kappaleen levikin ja se oli IWW:n ainoa päivälehti. Amerikansuomalaiset julkaisivat myös kuukausittain ilmestynyttä Tie Vapauteen -lehteä.
Amerikansuomalaisten vuonna 1903 Duluthiin perustama Työväen Opisto toimi vuosina 1921–1941 IWW:n virallisena oppilaitoksena, lisäksi liiton kannattajien omistuksessa oli 1920–1960-lukujen ajan Ontarion Thunder Bayssa sijaitseva työväentalo Finnish Labour Temple.